CELEX: 
Language: et
Date: 2017-12-18 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu direktiivi 2014/23/EL seoses riigihankemenetluste suhtes kohaldatavate piirmääradega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 26. veebruari 2014. aasta direktiivi 2014/23/EL (kontsessioonilepingute sõlmimise kohta) artikliga 9 volitatakse komisjoni seoses piirmäärade muutmisega vastu võtma delegeeritud õigusakte kooskõlas ELi toimimise lepingu artikliga 290. Sama artikli kohaselt kasutatakse lühikese tähtaja korral kõnealuse direktiivi artikli 49 kohast kiirmenetlust.
            
            
               Direktiivi 2014/23/EL artikli 9 lõike 1 kohaselt võetakse piirmäärade väärtuste arvutamisel aluseks Rahvusvahelise Valuutafondi eriarveldusühikutes (SDR) väljendatud euro keskmine päevakurss 24 kuu pikkuse ajavahemiku jooksul, mis lõpeb 1. jaanuaril jõustuvale muudatusele eelneval 31. augustil. Seetõttu ei saa piirmäära hakata arvutama enne 1. septembrit, kuna andmed ei ole enne seda kättesaadavad. Vastavalt nimetatud direktiivi artikli 9 lõikele 3 avaldatakse muudetud piirmäärad (eurodes) ja nende vastavad väärtused muude Euroopa Liidu (ELi) riikide vääringus Euroopa Liidu Teatajas novembri alguses.
            
            
               Eespool öeldut silmas pidades ning sätestatud tähtajast kinnipidamiseks kasutab komisjon käesoleva määruse vastuvõtmiseks kiirmenetlust.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Määruse ja sellele lisatud teatise kohta küsiti riigihangete eksperdirühma arvamust.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Riigihangete direktiivide kohaste künniste arvutamine on tavaline matemaatikatehe ja seetõttu on künnise läbivaatamine vaid tehniline töö. Seda tuleb teha iga kahe aasta järel kooskõlas Maailma Kaubandusorganisatsiooni riigihanke kokkuleppega. Kohandamise eesmärk on kõrvaldada kokkuleppega ühinenud riikide valuutakursside kõikumise mõju selle suhtes, kui suur osa nende riigihanketurust on avatud teiste allakirjutanud riikide ettevõtjate poolsele konkurentsile.
            
            
               Maailma Kaubandusorganisatsiooni riigihanke kokkuleppega on loodud mehhanism Rahvusvahelise Valuutafondi eriarveldusühikutes (SDR) väljendatud künniste väärtuse ümberarvutamiseks kokkuleppega ühinenud riikide vääringutesse. Ümberarvutamine toimub iga kahe aasta tagant. Mehhanismi õiguslik toime põhineb direktiivi 2014/23/EL artiklil 9.
            
            
               Ühtluse huvides on asjakohane ühtlustada ka need direktiivi 2014/23/EÜ piirmäärad, mida kokkulepe ei hõlma.
            
            
            
               KOMISJONI DELEGEERITUD MÄÄRUS (EL) …/…,
            
            
               18.12.2017,
            
            
               millega muudetakse Euroopa Parlamendi ja nõukogu direktiivi 2014/23/EL seoses riigihankemenetluste suhtes kohaldatavate piirmääradega
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 26. veebruari 2014. aasta direktiivi 2014/23/EL kontsessioonilepingute sõlmimise kohta,
                  1
                eriti selle artikli 9 lõike 4 teist lõiku,
            
         
         
            
               ning arvestades järgmist:
            
            
               (1)Nõukogu kiitis otsusega 2014/115/EL
                  2
                heaks Maailma Kaubandusorganisatsiooni raames sõlmitud riigihankelepingu (edaspidi „leping“)
                  3
                muutmise protokolli. Tegemist on mitmepoolse kokkuleppega, mille kohaselt avavad kokkuleppe osalised üksteisele oma riigihanketuru. Kõnealust kokkulepet kohaldatakse kõigi riigihangete suhtes, mille väärtus vastab kokkuleppes sätestatud summale (edaspidi „piirmäärad”), mis on väljendatud eriarveldusühikutes, või ületab seda summat.
            
            
               (2)Üks direktiivi 2014/23/EL eesmärkidest on võimaldada hankijatel järgida direktiivi kohaldamisel ka kokkuleppes sätestatud kohustusi. Selle saavutamiseks tuleks ühtlustada kõnealuses direktiivis sätestatud selliste riigihangete piirmäärad, mida hõlmab ka kokkulepe, eurodes ja allapoole lähima tuhandeni ümardatult piirmääradega, mis on sätestatud kokkuleppes.
            
            
               (3)Ühtluse huvides on asjakohane ühtlustada ka need direktiivis 2014/23/EL kehtestatud piirmäärad, mida leping ei hõlma.
            
            
               (4)Seepärast tuleks direktiivi 2014/23/EL vastavalt muuta,
            
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Direktiivi 2014/23/EL artikli 8 lõikes 1 asendatakse summa 5 225 000 eurot summaga 5 548 000 eurot.
            
            
               Artikkel 2
            
            
               Käesolev määrus jõustub 1. jaanuaril 2018.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 18.12.2017
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 94, 28.3.2014, lk 1. 
               
               
                  
                     (2)
                  
                        Nõukogu 2. detsembri 2013. aasta otsus 2014/115/EL riigihankelepingu muutmise protokolli sõlmimise kohta (ELT L 68, 7.3.2014, lk 1).
               
               
                  
                     (3)
                  
                        ELT L 68, 7.3.2014, lk 4.